Equinor-sjefen forsvarer milliardsubsidiene: – Jobber for minst mulig statlig støtte
Erna Solberg varsler kutt i grønn støtte og kaller Støre-regjeringens havvindsatsing «symbolpolitikk.» Rødts Mímir Kristjánsson kritiserer energiselskapenes grådighet, mens Equinor forsvarer milliardsubsidiene. – Vi kommer ikke til å kunne løse alle ting med subsidier over statsbudsjettet, sa Høyre-leder Erna Solberg om fornybar energi foran de fremmøtte på det årlige Solamøtet mandag. Blant tilhørerne var mange av dem som har mottatt mest statlig støtte for sin satsing på grønn energi de siste årene, blant annet fra Erna Solberg da hun var statsminister. Nå advarer statsministerkandidaten energiselskapene om at de ikke bør forvente en like åpen lommebok i årene som kommer. – Man må tenke seg om når man kommer med store subsidiepakker til store industrier, for så å smelle opp skattene og avgiftene for små- og mellomstore bedrifter, sier Høyre-sjefen til Aftenbladet. – Symbolpolitikk Særlig peker hun på Støre-regjeringens milliardsatsing på bunnfast havvind på Sørlige Nordsjø II. Dette vil koste skattebetalerne mye penger, minst 23 milliarder kroner. Altfor heftig kost for Høyre. – Regjeringen har låst veldig mye penger til denne utbyggingen, som kunne vært mer eller mindre lønnsom om man bygget det med utenlandskabler, sier hun. – Det er symbolpolitikken internt i regjeringen som gjør at vi bruker unødvendig mye penger på dette. Likevel innrømmer også Solberg at flytende havvind, som det etter hvert skal bygges på Utsira Nord, vil kreve voksne summer i statlige subsidier. – Det må fremdeles være subsidiert en stund fremover, før man har fått opp skalaen og ned kostnadene. – Regningen går til vanlige folk Rødt-politiker Mímir Kristjánsson ville ikke vært like raus med subsidiene som Støre og Solberg, om han fikk bestemme. – Alle vet at vanlige folk i Norge har fått dårligere råd, men det ser man ikke i regnskapene til bedriftene her i fylket. Likevel skal de kreve alle disse subsidiene fra staten, sier han. Som følge av enormt høye gass- og oljepriser de siste to årene har næringslivet i Rogaland gått svært godt. Best var 2022, som var rekord for Rogaland-bedriftene. – I tillegg til alle mulige pandemipakker, oljeskattepakker og strømpakker så skal de nå ha grønne subsidier, som likevel bare gir gevinsten til eierne. – Regningen og tapet går til vanlige folk, mener Kristjánsson. – Oljebransjen er verst Han mener energiselskapene nærmest forventer at deres grønne investeringer skal være risikofrie. – Jeg synes oljebransjen er verst. Ta elektrifiseringen for eksempel. Hvorfor i alle dager skal det gå ut over fastlandsindustrien og vanlige strømforbrukere? – De har så enorm profitt og stor lommebok, hvorfor kan ikke de ta ansvar for å elektrifisere sine egne plattformer, spør han. Oljeselskapene var også godt representert på Solamøtet mandag. Saudabuen Anders Opedal, bosatt i Sandnes, er sjefen i det aller største, Equinor. Han lover at bransjen jobber for å gjøre statlige subsidier unødvendige. – Vi skal sikre at det blir så kostnadseffektivt som mulig. Konkurranse mellom bedriftene er det beste virkemiddelet for å få til det. Vi tror for eksempel CCS-bransjen blir lønnsom, sier Opedal til Aftenbladet. Equinor er deleier i karbonfangst- og lagringsselskapet Northern Lights, som har hovedkontor i Stavanger. Selskapet fikk i sin tid, av statsminister Solberg, mange milliarder i statlige subsidier. Helt nødvendig, sier Opedal. – Vi i Equinor jobber egentlig for å få så lite statlig støtte som mulig. Hadde ikke Northern Lights fått statlig støtte i begynnelsen, ville man ikke fått kunder i andre enden. – Må være lønnsomt Under Opedals innlegg på konferansen understreket han behovet for statlig «risikoavlastning» innenfor karbonfangst- og lagring. – Når er det statlige støttebehovet så høyt at det er risikofjerning? – Industrien skal aldri ha fjernet risiko, gjennom økonomisk risiko sikrer vi aktivitet og skaper verdier. Men Northern Lights er et godt eksempel, fordi staten ga risikoavlastning til å begynne med for å vise kunder i Europa at dette var et reelt prosjekt. Men neste fase og nye prosjekt bør være helt kommersielt, sier Equinor-sjefen Opedal mener også statlige havvindsubsidier vil være nødvendig en stund fremover. – Vi glemmer av og til at havvind er en ung industri som har en del utvikling som gjenstår, sier han. Og fortsetter: – Industrien er enda ikke strømlinjeformet. Det bygges større og større vindturbiner. Hver gang det utvikles nye og større turbiner, må det bygges nye og større fundamenter. Det har ikke blitt kontinuitet. Det gjør at vi aldri har kommet inn i en flyt som skal ta kostnadene ned. I mai la Equinor havvindprosjektet Trollvind på hylla. Turbinene skulle gi kraft til Troll og Oseberg. Prosjektet ble for dyrt, hevdet de. – Når er selskap som Equinor nødt til å gjennomføre slike prosjekter uansett, for å nå klimamålene? – Prosjektene må være lønnsomme, men vi jobber knallhardt for at de blir det, svarer Opedal. – Men det ser jo ikke ut som de blir det? – På sikt blir det nok det, uten havvind klarer vi ikke å gjennomføre det grønne skiftet.
Høyre-leder Erna Solberg advarer energiselskapene om at de ikke kan forvente like stor statlig støtte til satsing på fornybar energi i årene som kommer.  Solberg kaller Støre-regjeringens milliardsatsing på bunnfast havvind på Sørlige Nordsjø II for «symbolpolitikk» som vil koste skattebetalerne minst 23 milliarder kroner.  Rødts Mímir Kristjánsson kritiserer energiselskapenes forventninger om risikofrie grønne investeringer, og mener regningen går til vanlige folk.  Equinor-sjef Anders Opedal lover at oljebransjen jobber for å gjøre statlige subsidier unødvendige, men framholder at de likevel vil være nødvendige en stund fremover for havvind og karbonfangst- og lagring.